उत्सव में होने वाले अन्तरराष्ट्रीय कवि सम्मेलन की रूपरेखा में कुछ बदलाव करते हुए पहली बार कवि सम्मेलन के अतिरिक्त 'अन्तरराष्ट्रीय कवि गोष्ठी' का आयोजन भी किया गया। कवि गोष्ठी की अध्यक्षता गगनांचल के संपादक अजय गुप्ता ने की। कवयित्री मंजू जैन, प्रवासी टुडे के संस्थापक दयाल शर्मा विशिष्ट अतिथि के रूप में विद्यमान थे। कवि गोष्ठी में देश-विदेश से लगभग 30 कवि-कवयित्रियों ने अपनी रचनाएं प्रस्तुत की। प्रवासी कवियों में जहां अजय त्रिपाठी, उषा वर्मा, विमल शर्मा, जय वर्मा आदि प्रमुख थे, वहां देश से डा. शेरजंग गर्ग, नवाब शाहाबादी, राजेश राज, गायत्री आर्य, सत्या त्रिपाठी, सुधा उपाध्याय, शशिकांत, बरखा रानी, नमिता राकेश आदि ने अपनी रचनाओं से श्रोताओं को मंत्रमुग्ध कर दिया। इस अवसर पर डॉ. कृष्ण कुमार द्वारा संपादित पुस्तक 'सूरज की सोलह किरणें' का लोकार्पण कमला सिंघवी ने किया। प्रभात प्रकाशन से प्रकाशित इस पुस्तक में गीतांजली बहुभाषी समुदाय; बर्मिंघम, के सोलह कवि-कवयित्रियों की रचनाएं संकलित है। गोष्ठी का संचालन प्रसिद्ध ग़ज़लकार आलोक श्रीवास्तव ने और संयोजन नरेश शांडिल्य ने किया।